**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 5 Ιουλίου 2024, ημέρα Παρασκευή και ώρα 12.15΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Χριστόδουλου Στεφανάδη, με θέμα ημερήσιας διάταξης, τη συνέχιση της επεξεργασίας και εξέτασης του Υπουργείου Παιδείας, Θρησκευμάτων και Αθλητισμού «Οργανισμός Ακαδημίας Αθηνών». (2η συνεδρίαση – ακρόαση εξωκοινοβουλευτικών προσώπων).

Στη συνεδρίαση παρέστησαν η Υφυπουργός Παιδείας, Θρησκευμάτων και Αθλητισμού, κυρία Ζωή (Ζέττα) Μακρή, καθώς και αρμόδιοι υπηρεσιακοί παράγοντες.

Στην Επιτροπή παρέστησαν και εξέθεσαν τις απόψεις τους, κατά τα οριζόμενα στο άρθρο 38 του Κανονισμού της Βουλής, οι κ.κ. Καραχρήστος Ιωάννης, Πρόεδρος του Συλλόγου Ερευνητικού Προσωπικού της Ακαδημίας Αθηνών και Παπαρρήγα – Αρτεμιάδη Λυδία, Πρόεδρος του Επιστημονικού Συμβουλίου των Ερευνητικών Κέντρων της Ακαδημίας Αθηνών.

Επίσης, μέσω υπηρεσιών τηλεδιάσκεψης (άρθρο 38 παρ.9), εξέθεσαν τις απόψεις τους οι κ.κ.Κριμιζής Σταμάτιος, Πρόεδρος της Ακαδημίας Αθηνών, Ζερεφός Χρήστος, Γενικός Γραμματέας της Ακαδημίας Αθηνών και Κωνσταντοπούλου Μαρία, Πρόεδρος της Ένωσης Ελλήνων Ερευνητών.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Βλάσης Κωνσταντίνος, Βλαχάκος Νικόλαος, Γιώργος Ιωάννης, Δεληκάρη Αγγελική, Ευθυμίου Άννα, Κακλαμάνης Νικήτας, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λαμπρόπουλος Ιωάννης, Λιάκος Ευάγγελος, Μονογυιού Αικατερίνη, Οικονόμου Θωμαΐς (Τζίνα), Παππάς Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Συρίγος Ευάγγελος (Άγγελος), Θρασκιά Ουρανία (Ράνια), Καλαματιανός Διονύσιος- Χαράλαμπος, Λινού Αθηνά, Μεϊκόπουλος Αλέξανδρος, Παπαηλιού Γεώργιος, Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Μεταξάς Βασίλειος, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Ηλιόπουλος Αθανάσιος (Νάσος), Τζούφη Μερόπη, Κουρουπάκη Ασπασία, Τσιρώνης Σπυρίδων, Καραναστάσης Αδαμάντιος, Κόντης Ιωάννης, Χαλκιάς Αθανάσιος, Κατσιβαρδάς Χαράλαμπος και Μανούσος Γεώργιος.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Καλημέρα, κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Μορφωτικών Υποθέσεων, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Παιδείας, Θρησκευμάτων και Αθλητισμού «Οργανισμός Ακαδημίας Αθηνών. Είναι η δεύτερη συνεδρίαση της Επιτροπής, με την ακρόαση των φορέων.

Το λόγο έχει ο κ. Καραχρήστος.

**ΙΩΑΝΝΗΣ ΚΑΡΑΧΡΗΣΤΟΣ (Πρόεδρος του Συλλόγου Ερευνητικού Προσωπικού της Ακαδημίας Αθηνών):** Αξιότιμε, κύριε Πρόεδρε, αξιότιμοι κυρίες και κύριοι βουλευτές, σας ευχαριστούμε καταρχάς για την πρόσκληση να έρθουμε εδώ πέρα, σήμερα, στο ναό της Δημοκρατίας, για να πούμε τις θέσεις μας επί του νομοσχεδίου.

Επί της αρχής συμφωνούμε με το σχέδιο νόμου του Υπουργείου Παιδείας, καθώς αυτό στοχεύει στον εκσυγχρονισμό του θεσμικού πλαισίου, που διέπει τη λειτουργία της Ακαδημίας Αθηνών. Ειδικότερα δε, όσον αφορά στη λειτουργία των Ερευνητικών Κέντρων, το σχέδιο νόμου ενσωματώνει στον Οργανισμό της Ακαδημίας αρκετές από τις προβλέψεις του ισχύοντος νομικού πλαισίου, που διέπει τη λειτουργία των Ερευνητικών Κέντρων της χώρας. Θεωρούμε, όμως, ότι αυτό το βήμα δεν θα πρέπει να μείνει μετέωρο, αλλά να ολοκληρωθεί, μέσω της υιοθέτησης του συνόλου των σχετικών διατάξεων, δεδομένου ότι στο νομοσχέδιο υπάρχουν παρεκκλίσεις από το νομικό πλαίσιο, που διέπει τη λειτουργία των Ερευνητικών Κέντρων της χώρας. Θεωρούμε ότι πρέπει να μην υπάρχουν αυτές οι παρεκκλίσεις και να υπάρχει συνολική ενσωμάτωση, γιατί μόνο έτσι το νομοσχέδιο, που συζητάμε, θα επιφέρει τα προσδοκώμενα από όλους μας οφέλη.

Προς αυτή την κατεύθυνση, θα θέλαμε να προτείνουμε τις ακόλουθες τροποποιήσεις, οι περισσότερες από τις οποίες είχαν προταθεί και στο στάδιο της δημόσιας διαβούλευσης, δεν συμπεριλήφθηκαν, όμως, στο κείμενο του νομοσχεδίου. Πρώτα απ’ όλα, θα πρέπει να γίνει αναφορά σε όλο το ισχύον νομικό πλαίσιο, που διέπει τη λειτουργία των Ερευνητικών Κέντρων της χώρας, στο νόμο, στο κείμενο του νόμου και όχι μόνο στο νομικό πλαίσιο, που διέπει τη λειτουργία της ίδιας της Ακαδημίας.

Στο άρθρο 10, δεν αναφέρονται όλα τα όργανα, που λειτουργούν στο πλαίσιο της Ακαδημίας Αθηνών, αλλά μόνο τα όργανα διοίκησης και θεωρούμε εδώ, ότι θα πρέπει να γίνει μια αναφορά εκεί σε όλα τα όργανα, που λειτουργούν στο πλαίσιο της Ακαδημίας Αθηνών, όπως και το Υπηρεσιακό Συμβούλιο, το Επιστημονικό Συμβούλιο των Κέντρων, είναι εδώ και η Πρόεδρος, νομίζω, θα μπορεί να πει περισσότερα μετά γι’ αυτό το ζήτημα.

Στο άρθρο 66, αναφέρεται ότι τα Κέντρα της Ακαδημίας έχουν αυτοτέλεια, ότι είναι αυτοτελείς μονάδες, που λειτουργούν στο πλαίσιο της Ακαδημίας. Ωστόσο, αυτό δεν ισχύει, γιατί κατά νόμο, τουλάχιστον, όπως ισχύει μέχρι σήμερα, τα Ερευνητικά Κέντρα είναι αναπόσπαστα επιστημονικά τμήματα της Ακαδημίας Αθηνών και διοικητικά και οικονομικά και επιστημονικά, από τη στιγμή μάλιστα, που εποπτεύονται από τις εφορευτικές τους επιτροπές, στις οποίες, όπως θα έχουμε την ευκαιρία να πούμε και στη συνέχεια, δεν συμμετέχει εκπρόσωπος των ερευνητών.

Στο άρθρο 25, που αφορά την Ολομέλεια, θεωρούμε ότι θα πρέπει να υπάρχει και ένας εκπρόσωπος των ερευνητών, με δικαίωμα γνώμης, δεδομένου ότι αυτός δεν υπάρχει και στην εφορευτική, οπότε κάπου θα πρέπει να υπάρχει και μια εκπροσώπηση των ερευνητών σε όργανα, που επεξεργάζονται σημαντικά ζητήματα, όπως η σύνταξη και αναθεώρηση κανονισμών, ψήφιση προϋπολογισμών κλπ..

Στο άρθρο 42, που αφορά τις αρμοδιότητες της Συγκλήτου, θα πρέπει να προστεθούν στις αρμοδιότητες του οργάνου αυτού αυτές, που αφορούν τη λειτουργία των Ερευνητικών Κέντρων, δεδομένου ότι αυτή είναι η αντιστοιχία, σύμφωνα με το νόμο, η Σύγκλητος αντιστοιχεί στο Διοικητικό Συμβούλιο Ερευνητικών Κέντρων. Γι’ αυτόν ακριβώς το λόγο, θεωρούμε, ότι και στις συνεδρίες της Συγκλήτου, όπου θεωρούνται θέματα, που είναι σχετικά με τους ερευνητές και το έργο τους, θα πρέπει να συμμετέχει εδώ με δικαίωμα ψήφου ένας εκλεγμένος εκπρόσωπος των ερευνητών.

Το άρθρο 67, στην παράγραφο 1, αναφέρεται στις επιστημονικές εφορευτικές επιτροπές. Αυτές αντιστοιχούν στα επιστημονικά συμβούλια των ινστιτούτων, σύμφωνα με το νόμο και έχουν συμβουλευτικές αρμοδιότητες. Επομένως, από εδώ θα πρέπει να απαλειφθεί η πρόβλεψη, που λέει ότι η εφορευτική επιτροπή μπορεί να αναθέτει καθήκοντα στον επόπτη και στον διευθυντή του Κέντρου, πράγμα που δεν είναι βεβαίως συμβουλευτικό.

Στην παράγραφο 3 του ίδιου άρθρου, που αφορά τις επιτροπές κρίσης, για την εκλογή διευθυντή Ερευνητικού Κέντρου, θεωρούμε ότι αυτές θα πρέπει να εναρμονιστούν με το νόμο για την έρευνα. Θα καταθέσουμε σχετικό υπόμνημα, ακριβώς πώς θα πρέπει να είναι, αλλά σίγουρα θα πρέπει να μην είναι μόνο από ακαδημαϊκούς, όπως προβλέπει ο νόμος. Θα το κάνουμε ακριβώς σε αντιστοιχία με τον τρόπο, που γίνεται, στα άλλα Ερευνητικά Κέντρα.

Στο ίδιο άρθρο, θα πρέπει να προβλεφθεί ότι στις συνεδριάσεις της Εφορευτικής Επιτροπής θα πρέπει να συμμετέχει και ένας εκλεγμένος αντιπρόσωπος των ερευνητών, με δικαίωμα ψήφου, όπως ακριβώς γίνεται με το διευθυντή - και αυτό είναι στα θετικά του νομοσχεδίου, ότι συμμετέχει ο διευθυντής

Στο άρθρο 67, παράγραφος 4, που αναφέρεται στη σύνταξη εσωτερικών κανονισμών λειτουργίας των Κέντρων, θεωρούμε ότι θα πρέπει οι ερευνητές, αλλά και τα Κέντρα να έχουν επίσης λόγο στη σύνταξη των κανονισμών αυτών και αυτοί να μην εγκρίνονται μόνο από την Ολομέλεια, όπως προβλέπεται στο νομοσχέδιο, αλλά και από το εποπτεύον Υπουργείο, το οποίο θα πρέπει να κάνει και τον έλεγχο της νομιμότητας, έτσι και αλλιώς.

Τέλος, θα πρέπει να έχουν τα Κέντρα, είναι στο άρθρο 69, το δικαίωμα, με την πρωτοβουλία των οργάνων διοίκησης τους, να προσλαμβάνουν ειδικό επιστημονικό, τεχνικό ή διοικητικό προσωπικό, για την κάλυψη βραχυπρόθεσμων αναγκών, με βάση τις ανάγκες τους.

Ευελπιστούμε, κλείνοντας, ότι με τη σημερινή μας παρέμβαση θα γίνουν κατανοητές οι θέσεις του Συλλόγου και θα συμπεριληφθούν στο νομοσχέδιο, με τη μορφή τροπολογιών. Έτσι ο εκσυγχρονισμός του νομικού πλαισίου, που διέπει τη λειτουργία της Ακαδημίας Αθηνών, θα είναι πιο ολοκληρωμένος και θα ενισχυθεί η αντιπροσώπευση των ερευνητών στα θεσμικά όργανα της Ακαδημίας, στην κατεύθυνση μιας πιο αποκεντρωμένης λειτουργίας των ερευνητικών κέντρων και περισσότερο συμβατής, με το νομικό πλαίσιο για όλη την έρευνα στη χώρα μας. Ταυτόχρονα, τα ερευνητικά κέντρα θα καταστούν πιο ανταγωνιστικά στη διεκδίκηση πόρων από ερευνητικά προγράμματα, γεγονός επωφελές, τόσο για τα ίδια και τους ερευνητές τους, όσο και για την Ακαδημία Αθηνών, βεβαίως, και εν τέλει για την προώθηση της έρευνας και της καινοτομίας στη χώρα μας, που νομίζουμε ότι πρέπει να είναι το βασικό ζητούμενο και η επιδίωξη όλων μας.

Σας ευχαριστώ πάρα πολύ για την προσοχή σας και θα καταθέσουμε και το σχετικό υπόμνημα.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Σας ευχαριστούμε πολύ, κύριε Καραχρήστο.

Η κυρία Παπαρήγα έχει το λόγο, εκ μέρους του Επιστημονικού Συμβουλίου των Ερευνητικών Κέντρων της Ακαδημίας Αθηνών.

**ΛΥΔΙΑ ΠΑΠΑΡΗΓΑ-ΑΡΤΕΜΙΑΔΗ (Πρόεδρος του Επιστημονικού Συμβουλίου των Ερευνητικών Κέντρων της Ακαδημίας Αθηνών):** Σας ευχαριστώ πάρα πολύ για την πρόσκληση. Βεβαίως, εγώ εδώ δεν εκπροσωπώ, όπως ο κύριος Καραχρήστος, το σύνολο του ερευνητικού προσωπικού της Ακαδημίας Αθηνών. Έχω, όμως, μια αντίληψη από τη θέση μου για τη λειτουργία των οργάνων αυτών. Αυτό το οποίο θα ήθελα να επισημάνω και ίσως δεν έχει γίνει κατανοητό, είναι ότι με το νόμο 4310/2014, όπως έχει κωδικοποιηθεί και ισχύει, με βάση τους μεταγενέστερους νόμους, τα Ερευνητικά Κέντρα της Ακαδημίας Αθηνών έχουν πλήρως ενταχθεί στο ερευνητικό πλαίσιο της χώρας, που ισχύει για όλα τα υπόλοιπα ερευνητικά κέντρα. Κατά συνέπεια, ένα καινούργιο νομοσχέδιο, όπως είναι αυτό, θα πρέπει να λάβει υπόψη του την εναρμόνιση των επιμέρους ρυθμίσεων του παλαιού Οργανισμού της Ακαδημίας, με το ισχύον σήμερα ερευνητικό πλαίσιο, για όλα τα υπόλοιπα ερευνητικά κέντρα της χώρας.

Στα βασικά του σημεία, οι διατάξεις των άρθρων 66 και επόμενα, εναρμονίζονται. Όμως, υπάρχουν ορισμένες παρεκκλίσεις, οι οποίες θα έπρεπε να προσεχθούν, νομίζουμε, ιδιαιτέρως. Το ένα είναι, όπως επεσήμανε και ο κύριος Καραχρήστος, η παραπομπή, που κάνει το άρθρο 67 παράγραφος 4, στο άρθρο 80 παράγραφος 5 για τους Εσωτερικούς Κανονισμούς, δηλαδή, νομίζουμε ότι η διαδικασία, με την οποία θα γίνουν, θα καταρτιστούν, αυτοί οι Εσωτερικοί Κανονισμοί των Ερευνητικών Κέντρων της Ακαδημίας, θα πρέπει να είναι η αυτή η διαδικασία, που τηρείται, σύμφωνα με το νόμο της έρευνας, για τα υπόλοιπα ερευνητικά κέντρα της χώρας. Δηλαδή, έγκριση, έλεγχος νομιμότητας από το Υπουργείο Παιδείας κτλ. Και αυτό, γιατί οι Εσωτερικοί Κανονισμοί θα πρόκειται να συμπεριλάβουν ένα σωρό επιμέρους θέματα, τα οποία, αυτή τη στιγμή, δεν ρυθμίζονται μέσα στο κείμενο, που έχετε μπροστά σας.

Ένα άλλο θέμα, το οποίο επίσης δεν έχει γίνει κατανοητό, είναι ότι η Ακαδημία Αθηνών έχει, όσον αφορά τα Ερευνητικά της Κέντρα, ορισμένα Όργανα Διοίκησης, τα οποία αντιστοιχούν πλήρως με τα Όργανα Διοίκησης, που προβλέπει ο ν.4310/2014, για τα υπόλοιπα Ερευνητικά Κέντρα της χώρας. Ποιες είναι οι αντιστοιχίες αυτές; Δεν τις λέει ρητά ο ν.4310/2014, όμως ισχύουν στη διοικητική πρακτική, εδώ και δεκαετία περίπου και εφαρμόζεται και από την Ακαδημία Αθηνών, κατ’ αυτόν τον τρόπο.

Δηλαδή, η Σύγκλητος της Ακαδημίας Αθηνών αντιστοιχεί με το νούμερο ένα, που πρέπει να λάβουμε υπόψη μας. Η Σύγκλητος της Ακαδημίας Αθηνών αντιστοιχεί στο Διοικητικό Συμβούλιο, που προβλέπει ο νόμος της Έρευνας για τα υπόλοιπα Ερευνητικά Κέντρα της χώρας, δηλαδή, έχουμε ένα Ερευνητικό Κέντρο, το οποίο στεγάζει Ερευνητικά Ινστιτούτα και έχει ένα Διοικητικό Συμβούλιο. Αυτό το Διοικητικό Συμβούλιο, όπως το ονομάζει ο ν.4310/2014, με τις επιμέρους αρμοδιότητες του, αντιστοιχεί στη Σύγκλητο της Ακαδημίας Αθηνών.

Κατά συνέπεια, όλες οι αρμοδιότητες, οι οποίες έχουν περιέλθει στα Διοικητικά Συμβούλια των υπόλοιπων Ερευνητικών Κέντρων, είναι και οι αρμοδιότητες πλέον της Συγκλήτου της Ακαδημίας Αθηνών, πράγμα το οποίο δεν μνημονεύεται ρητά στο κείμενο, το οποίο έχετε μπροστά σας. Είναι πάρα πολλές οι αρμοδιότητες αυτές, αφορούν και οικονομικά ζητήματα, όπως πόρους, χρηματοδοτήσεις, αλλά και πάρα πολλά επιστημονικά θέματα, όπως είναι οι αριστείες, οι υποτροφίες, η συμμετοχή μεταπτυχιακών φοιτητών και μετα-διδακτόρων σε ερευνητικά προγράμματα, τα οποία δεν απαριθμούνται, αυτή τη στιγμή, δεν γίνεται ρητή αντιστοίχιση, με τις διατάξεις του νόμου της Έρευνας. Τώρα, αυτό είναι το πρώτο όργανο.

Δεύτερο όργανο στην Ακαδημία Αθηνών είναι οι Εφορευτικές Επιτροπές των Κέντρων. Οι Εφορευτικές Επιτροπές των 17, αυτή τη στιγμή, Ερευνητικών Κέντρων της Ακαδημίας, που είναι κατανεμημένες, σε όλες τις τάξεις της Ακαδημίας Αθηνών, αντιστοιχούν με τα Επιστημονικά Συμβούλια, που έχουν τα υπόλοιπα Ερευνητικά Ινστιτούτα της χώρας. Εκεί, λοιπόν, ο νόμος της Έρευνας προβλέπει μια σωρεία αρμοδιοτήτων των Επιστημονικών Συμβουλίων, οι οποίες αυτήν τη στιγμή, τις ασκούν ή θα τις ασκήσουν, όταν εκσυγχρονιστεί το όλο πλαίσιο, οι Εφορευτικές Επιτροπές της Ακαδημίας Αθηνών.

Ένα τρίτο όργανο διοίκησης των Ερευνητικών Κέντρων, μέσα στην Εφορευτική τους Επιτροπή, είναι ο Επόπτης του Κέντρου, ο Ακαδημαϊκός Επόπτης, ο οποίος είναι ένας Ακαδημαϊκός, που επιλέγεται από την κάθε Εφορευτική Επιτροπή κάθε Κέντρου, με βάση τη συνάφεια του γνωστικού αντικειμένου με το γνωστικό, με την επιστημονική δραστηριότητα του Κέντρου και ο οποίος επίσης, ασκεί κάποιες επιμέρους αρμοδιότητες, οι οποίες προβλέπονται στο κείμενο, που έχετε μπροστά σας.

Τέλος, είναι ο Διευθυντής ή διευθύνων κάθε Ερευνητικού Κέντρου, ο οποίος και αυτός ασκεί μία σειρά αρμοδιοτήτων, υπό την Εποπτεία της Εφορευτικής Επιτροπής. Αυτά, για να μπορέσουμε να καταλάβουμε πώς λειτουργούν τα Ερευνητικά Κέντρα της Ακαδημίας, μέσα στο πλαίσιο του νόμου της Έρευνας. Υπάρχουν πάρα πολλά άλλα θέματα, με τα οποία δεν θα ήθελα να σας κουράσω, μπορώ επίσης, να δεχθώ ερωτήσεις. Σας ευχαριστώ, πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Σας ευχαριστούμε πολύ, κυρία Παπαρρήγα.

Τον λόγο έχει η κυρία Μαρία Κωνσταντοπούλου, Πρόεδρος της Ένωσης Ελλήνων Ερευνητών.

**ΜΑΡΙΑ ΚΩΝΣΤΑΝΤΟΠΟΥΛΟΥ (Πρόεδρος της Ένωσης Ελλήνων Ερευνητών):** Σας ευχαριστώ, πολύ για την πρόσκληση.

Στο παρόν σχέδιο νόμου, ενώ γίνονται βήματα για τον εκσυγχρονισμό του θεσμικού πλαισίου, που διέπει την Ακαδημία Αθηνών, δυστυχώς, δεν περιλαμβάνονται ρυθμίσεις για την υιοθέτηση του θεσμικού πλαισίου για την έρευνα στο σύνολό του, όπως ακούσατε και από τους συναδέλφους πριν, για το ν.4310/2014, όπως ισχύει για τα Ερευνητικά Κέντρα της Γενικής Γραμματείας Έρευνας και Καινοτομίας, που αποτελούν τον κύριο κορμό του ερευνητικού ιστού της χώρας.

Η Ένωση Ελλήνων Ερευνητών προωθεί, στηρίζει και στοχεύει στη βελτίωση και ενδυνάμωση της Έρευνας και Καινοτομίας, στη σύνδεση και στην αμφίδρομη σχέση των φορέων της Ανώτατης Εκπαίδευσης και Έρευνας, όπως είναι τα ΑΕΙ και τα Ερευνητικά Κέντρα, στη σοβαρή και ειλικρινή συζήτηση, μεταξύ όλων των εμπλεκόμενων φορέων, για την εγκαθίδρυση του ενιαίου χώρου Ανώτατης Εκπαίδευσης Έρευνας και Καινοτομίας στη χώρα μας.

Υποστηρίζουμε ότι οι βασικές αρχές του θεσμικού πλαισίου, που πρέπει να διέπουν την Έρευνα και την Καινοτομία, άρα και τους φορείς, που έχουν, ως κύριο σκοπό τους την Έρευνα, άρα και την Ακαδημία Αθηνών, θα πρέπει να συνοψίζονται στα εξής κύρια σημεία.

Στην άρση του κατακερματισμού του δημόσιου ερευνητικού ιστού, στην εγκαθίδρυση του ενιαίου χώρου Ανώτατης Εκπαίδευσης και Έρευνας, σε ένα μακροπρόθεσμο σχεδιασμό, με σταθερή και επαρκή χρηματοδότηση μιας εθνικής ερευνητικής πολιτικής και βεβαίως, κάτι που είναι πολύ απαραίτητο για τη λειτουργία μας, για τη δουλειά μας, αλλά και για τη χώρα, ένα ευέλικτο πλαίσιο λειτουργίας και διαχείρισης κονδυλίων έρευνας, χωρίς αγκυλώσεις και γραφειοκρατικές διαδικασίες.

Επιπλέον, για τη βέλτιστη ανταπόκριση του ερευνητικού και ακαδημαϊκού ιστού, στις μεταβολές της ερευνητικής πολιτικής για την έρευνα, αλλά και για τη δημιουργία προστιθέμενης αξίας, που είναι το ζητούμενο από τα αποτελέσματα της έρευνας και της καινοτομίας για την κοινωνία, αλλά και την οικονομία της χώρας, απαιτείται ορθολογικός σχεδιασμός, ισχυρές ερευνητικές και ακαδημαϊκές δομές, με κρίσιμη μάζα, με συνέργειες και εξωστρέφεια.

Μια βασική μεταβολή, που θα πρέπει να υπάρξει στο χώρο της Έρευνας, αλλά και στα Ερευνητικά Κέντρα της Ακαδημίας Αθηνών, με στόχο την ενίσχυση της έρευνας, αλλά και τη λειτουργία της Ακαδημίας, είναι η συγκέντρωση όλων των ερευνητικών κέντρων και ινστιτούτων, που είναι διασπαρμένα στα διάφορα Υπουργεία και υπηρεσίες, κάτω από μία ενιαία Αρχή, αλλά κυρίως το πρώτο βήμα είναι να έχουν ένα ενιαίο θεσμικό πλαίσιο. Αυτό το γεγονός θα διευκόλυνε πολύ στο σχεδιασμό της εθνικής ερευνητικής στρατηγικής, μέσα από την οργανική και συνδυασμένη αξιοποίηση του συνόλου του επιστημονικού και ερευνητικού δυναμικού της χώρας και των υποδομών. Επίσης, με τον τρόπο αυτόν, θα προωθηθεί η εξωστρέφεια, που είναι απαραίτητη για την ανάπτυξη των ερευνητικών δραστηριοτήτων των Ερευνητικών Κέντρων της Ακαδημίας, στον ιδιαίτερα δυναμικό και ανταγωνιστικό χώρο της έρευνας στην Ελλάδα, αλλά και στο διεθνή χώρο.

Ειδικότερα, ενώ τα Ερευνητικά Κέντρα, που εποπτεύονται, από το 2019 και έπειτα, από τη Γενική Γραμματεία Έρευνας και Καινοτομίας, από το Υπουργείο Ανάπτυξης, θα μου επιτρέψετε να πω σε αντίθεση με τη διεθνή πρακτική, όπου τα Ερευνητικά Κέντρα βρίσκονται πάντοτε συνδεδεμένα, σε άλλες χώρες ανεπτυγμένες στο χώρο της Έρευνας και Καινοτομίας, με την ανώτατη εκπαίδευση, διέπονται από το θεσμικό πλαίσιο, για την Έρευνα, το ν. 4310/2014, όπως ισχύει, τα Ερευνητικά Κέντρα της Ακαδημίας Αθηνών ακολουθούν τον ίδιο νόμο, κατά περίπτωση, με την εφαρμογή μόνο ορισμένων ρυθμίσεων. Αυτό έχει, ως αποτέλεσμα, να έχουν ένα διαφορετικό διοικητικό μοντέλο. Παραδείγματος χάρη, ο τρόπος εκλογής στα ερευνητικά κέντρα των Διευθυντών ή των Προέδρων, γίνεται μέσα από επταμελείς επιτροπές, που τα πέντε μέλη ορίζονται μετά από την πρόταση του ΕΣΕΤΕΚ, και από τον αρμόδιο Υπουργό.

Το ΕΣΕΤΕΚ είναι το Εθνικό Συμβούλιο Έρευνας και Καινοτομίας και υπάρχουν δύο εκλεγμένοι ερευνητές από το ίδρυμα. Κάτι τέτοιο δεν βλέπουμε στο συγκεκριμένο σχέδιο νόμου να προβλέπεται. Δεν υπάρχει συμμετοχή στα επιστημονικά συμβούλια, καθώς στην Ακαδημία Αθηνών ονομάζονται εφορευτικές επιτροπές. Στα επιστημονικά συμβούλια των Κέντρων της Γενικής Γραμματείας Έρευνας και Καινοτομίας, υπάρχουν εκλεγμένοι ερευνητές από τα ινστιτούτα, που συνεπικουρούν, όπως λέει ο νόμος, σε κάποια διοικητικά θέματα τον Διευθυντή. Θεωρούμε, λοιπόν ότι είναι σημαντικό τα επιστημονικά συμβούλια να εφαρμοστούν στα Ερευνητικά Κέντρα της Ακαδημίας και βεβαίως, θα πρέπει να υπάρχει και εκπροσώπηση των ερευνητών και ερευνητριών στη Σύγκλητο κατ’ αντιστοιχία, όπως γίνεται στα διοικητικά συμβούλια ερευνητικών κέντρων, από το 1985, του θεσμικού πλαισίου του ν. 1514, που αφορά την έρευνα.

Πρέπει να πούμε ότι διαχρονικά έχει αποδειχθεί μέσα από την κοινότητα, αλλά και από τις διοικήσεις ότι αυτό το μοντέλο, το οποίο δεν είναι το βέλτιστο, χρειάζεται βελτιώσεις, είναι παραγωγικό με τη συμμετοχή των ερευνητών. Επίσης, διευκολύνει στις διαδικασίες έτσι με αυτόν τον τρόπο ενισχύεται η διαφάνεια, η συνέργεια, η εξωστρέφεια που είναι προς όφελος της έρευνας και της λειτουργίας της Ακαδημίας.

Κάτι άλλο, που θέλω να θίξω, το οποίο είναι πολύ σημαντικό, είναι η αξιολόγηση των Ερευνητικών Κέντρων της Ακαδημίας.

Από το 1995, τα Ερευνητικά Κέντρα, που εποπτεύονται από τη Γενική Γραμματεία Έρευνας και Καινοτομίας, αξιολογούνταν ανά 5ετία. Τα τελευταία χρόνια, άλλαξε ο νόμος και είναι ανά 3ετία. Αξιολογούνται, λοιπόν, από διεθνείς Επιτροπές. Την τελευταία αξιολόγηση, που έγινε πριν από περίπου ενάμιση χρόνο, την είχε αναλάβει το ΕΣΕΤΕΚ, για λογαριασμό της Γενικής Γραμματείας Έρευνας και Καινοτομίας. Όρισε, δηλαδή, διεθνείς Επιτροπές που ήρθαν στην Ελλάδα, έκαναν τα reports τους κλπ. Υπάρχει μια διαδικασία.

Για εμάς, το θέμα της αξιολόγησης είναι πάρα πολύ σημαντικό. Και πιστεύω ότι και οι συνάδελφοι στα Ερευνητικά Κέντρα της Ακαδημίας θα το θέλουν. Είναι κάτι που, όπως και στα πανεπιστήμια, αποτελεί την ταυτότητά μας προς τον έξω κόσμο.

Το Εθνικό Συμβούλιο Έρευνας και Καινοτομίας, το οποίο έχει την ευθύνη και γνωμοδοτεί – σύμφωνα με το νόμο – για τη συγκρότηση της εθνικής ερευνητικής στρατηγικής, δεν έχει καμία σύνδεση με τα Ερευνητικά Κέντρα της Ακαδημίας.

Συνοψίζοντας, λέω ότι ως Ένωση Ελλήνων Ερευνητών ζητούμε την πλήρη εναρμόνιση του θεσμικού πλαισίου των Ερευνητικών Κέντρων της Ακαδημίας με αυτό, που ισχύει για τα Ερευνητικά Κέντρα της Γενικής Γραμματείας Έρευνας και Καινοτομίας. Την πλήρη εφαρμογή, δηλαδή, του ν.4310, όπως ισχύει και όπως ζητάει και ο Σύλλογος των Ερευνητών της Ακαδημίας Αθηνών. Αυτό θα βοηθήσει την εσωτερική λειτουργία, αλλά και την εξωστρέφεια και την ανταγωνιστικότητα της Ακαδημίας Αθηνών, προς όφελος της καινοτομίας, της κοινωνίας και της οικονομίας. Ευχαριστώ πάρα πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε και εμείς την κυρία Κωνσταντοπούλου.

Το λόγο έχει τώρα ο κ. Κριμιζής, ο Πρόεδρος της Ακαδημίας Αθηνών.

Κύριε Πρόεδρε, κατ’ αρχήν να πω ότι είναι μεγάλη τιμή για την Επιτροπή να συμμετέχετε, όχι μόνο ως Πρόεδρος της Ακαδημίας Αθηνών, αλλά ως ένας άνθρωπος, που άνοιξε την ανθρώπινη γνώση πέραν του ηλιακού συστήματος. Αισθανόμαστε υπερήφανοι.

Εν προκειμένω, θέλουμε να καταθέσετε την άποψή σας για το νομοσχέδιο. Ορίστε, έχετε το λόγο.

**ΣΤΑΜΑΤΙΟΣ ΚΡΙΜΙΖΗΣ (Πρόεδρος της Ακαδημίας Αθηνών):** Ευχαριστώ πάρα πολύ για τα καλά σας λόγια, κύριε Πρόεδρε. Δεν είμαι η εξαίρεση. Πολλοί συνάδελφοι και συναδέλφισσες ακαδημαϊκοί ανήκουν στην κατηγορία, που περιγράψατε.

Σήμερα, εκ μέρους της Ακαδημίας, ευχαριστούμε, πρώτα απ’ όλα, για την πρόσκληση. Είμαι εδώ με τον Γενικό Γραμματέα της Ακαδημίας, τον κύριο Χρήστο Ζερεφό, καθώς και τον Νομικό Σύμβουλο κύριο Γεώργιο Ιατρού. Θέλω να πω ότι η εισήγηση έγινε, μετά από προτάσεις της Επιτροπής της Ακαδημίας, που ήταν, ως επί το πλείστον, ομόφωνες και πάντως διατυπώθηκαν ύστερα από διεξοδική συζήτηση. Βεβαίως, λήφθηκαν υπόψη και οι απόψεις, που εκφράστηκαν στην Ολομέλεια, στην οποία συζητήθηκε αρκετές φορές το σχέδιο της Επιτροπής, αλλά τμηματικά και κατά κεφάλαια, σύμφωνα με την πρόοδο των εργασιών της Επιτροπής.

Βασικά, συμφωνούμε με την εισήγηση του Υπουργείου, που στηρίχτηκε, στις αποφάσεις της Ολομέλειας της Ακαδημίας και ευχαριστούμε τη μεγάλη πλειοψηφία των βουλευτών, που υποστηρίζουν το έργο της Ακαδημίας και των Ερευνητικών της Κέντρων και Ιδρυμάτων της.

Δεν έχουμε να προσθέσουμε συγκεκριμένα θέματα όσον αφορά στα άρθρα, που έχουν προταθεί. Όπως είπαμε, η Ακαδημία ήταν συμμέτοχος και συνομιλητής με το Υπουργείο, όσον αφορά τη ρύθμιση των άρθρων του νομοσχεδίου, το οποίο υπεβλήθη.

Και, βασικά, είμαστε εδώ, για να απαντήσουμε σε οποιεσδήποτε ερωτήσεις έχετε εσείς και τα μέλη της Επιτροπής σας.

Αυτά προς το παρόν και σας ευχαριστούμε και πάλι για την πρόσκληση.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Και εμείς σάς ευχαριστούμε, κύριε Κριμιζή. Να δώσουμε το λόγο τώρα στον κύριο Ζερεφό. Ορίστε.

**ΧΡΗΣΤΟΣ ΖΕΡΕΦΟΣ (Γενικός Γραμματέας της Ακαδημίας Αθηνών):** Σάς ευχαριστώ, κύριε Πρόεδρε.

Κυρίες και κύριοι βουλευτές, σάς ευχαριστώ και εγώ από τη δική μου την πλευρά και για την ευγενική πρόσκληση να ακούσετε και να συμμεθέξουμε και εμείς, μαζί με όλους όσους ενδιαφέρονται για το καλό και το μέλλον της Ακαδημίας, αλλά κυρίως της χώρας.

Τόσο ο κ. Κριμιζής, όσο και πολλά άλλα τακτικά μέλη της Ακαδημίας -και ο ομιλών- -είμαστε επαγγελματίες ερευνητές, από δεκαετίες τώρα.

Έχουμε εργαστεί και εργαζόμαστε ακόμη, σε συνεργασία με τα μεγαλύτερα ερευνητικά κέντρα όλου του κόσμου. Η λογική της διοικήσεως της Ακαδημίας, τουλάχιστον μετά το 2020, όπως μπορούν να βεβαιώσουν οι ερευνητές μας, ήταν να αναδειχθεί το πλουσιότατο δυναμικό στην έρευνα, το οποίο διαθέτει και η Ακαδημία Αθηνών.

Τα Ερευνητικά Κέντρα της Ακαδημίας Αθηνών δημιουργήθηκαν από κτίσεως της, πριν από δεκαετίες, με τη λογική των κέντρων, που είχαν και στην Γαλλία οι αντίστοιχες Ακαδημίες, αλλά και κυρίως η Ρωσική Ακαδημία, τότε.

Σήμερα, αυτά που είπαν οι ερευνητές μας είναι όλα σεβαστά, αλλά και είναι μέσα στη λογική της διοικήσεως της Ακαδημίας, η οποία πρότεινε στο Υπουργείο και τη σχετική παράγραφο ότι με εσωτερικούς κανονισμούς θα διευθετηθούν οι μικρότερες εμπλοκές.

Θα ήθελα να πω ότι υπάρχει εκπρόσωπος των ερευνητών και στον ειδικό λογαριασμό κονδυλίων έρευνας, που έχουμε και οι διευθυντές οι ίδιοι συμμετέχουν στις εφορευτικές μας Επιτροπές.

Βεβαίως, ο ν. 4310 δεν έχει εφαρμοστεί έτσι, όπως πρότεινε η κυρία Πρόεδρος των Ερευνητών, οι απόψεις είναι σεβαστές. Εδώ είμαστε, για να κάνουμε διορθώσεις στην πλοήγηση, στο μέλλον της Ακαδημίας.

Αυτό που είπε ο κύριος Πρόεδρος, βέβαια, νομίζω ότι θα έπρεπε να καλύπτει όλες και όλους, δηλαδή, ότι εμείς με την αγάπη και την εμπειρία, που έχουμε, θέλουμε να διαβεβαιώσουμε τη Βουλή των Ελλήνων ότι θα ανταποκριθούμε σαν Ακαδημία στις επιταγές του μέλλοντος και θα είμαστε πάντα στο πλευρό των ερευνητών μας.

Είστε η νέα γενιά και είστε εκείνοι, που πρέπει να γίνετε καλύτερες και καλύτεροι από εμάς τους δασκάλους σας, όπως έλεγε ο κυρίαρχος Γαλιλαίος Γαλιλέι.

Αυτό που ήθελα να πω και να τελειώσω είναι ότι το Υπουργείο Παιδείας έκανε, νομίζω, πολύ καλή δουλειά. Θέλω να ευχαριστήσω τους Βουλευτές από όλες τις πολιτικές παρατάξεις, που εκπροσωπούν τη χώρα μας, στη Βουλή των Ελλήνων και για το ενδιαφέρον τους και για τα καλά τους λόγια. Όπως μου είπαν, τουλάχιστον, σε διάφορες τηλεφωνικές επικοινωνίες και ειδικότερα και στον κύριο Πρόεδρο της Ακαδημίας Αθηνών, αλλά και σε άλλα μέλη και της Συγκλήτου, κυρίως, όπου πολλοί μετέφεραν το ενδιαφέρον τους και προτάσεις.

Αυτή είναι μια πρώτη προσπάθεια, που έγινε, μετά από 100 χρόνια. Ο πρώτος Οργανισμός, όπως ξέρουμε, δημοσιεύτηκε το 1926, το 2026, λοιπόν, θα κλείσουν 100 χρόνια και ήρθε τώρα το Υπουργείο, μαζί με τους Προέδρους της Ακαδημίας, τον κ. Κριμιζή, τον κ. Σταθόπουλο, τον κ. Ρεγκάκο, τον κ. Χριστοφόρου και άλλους, οι οποίοι προηγήθηκαν αυτής της προσπάθειας και σας ευχαριστώ και εγώ από βάθους καρδίας, όλους σας και ειδικότερα τους ερευνητές, γιατί βλέπω πόσο σοβαρά έχουν πάρει το θέμα.

Να σας διαβεβαιώσω, επίσης, σαν συνάδελφος πλέον ερευνητής - στην πρώτη γραμμή είναι και ο κ. Κριμιζής και εγώ - ότι θα έχουμε ευήκοον ους, όπως μπορείτε να το διαβεβαιώσετε από άλλες θητείες μας, σε άλλα ερευνητικά ιδρύματα, στην Ελλάδα και στο εξωτερικό. Ευχαριστώ θερμώς, κύριε Πρόεδρε, που μου δώσατε το λόγο.

Στο σημείο αυτό έγινε η β’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αλεξοπούλου Χριστίνα, Βλάσης Κωνσταντίνος, Βλαχάκος Νικόλαος, Γιώργος Ιωάννης, Δεληκάρη Αγγελική, Ευθυμίου Άννα, Θεοχάρης Θεοχάρης (Χάρης), Κακλαμάνης Νικήτας, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λαμπρόπουλος Ιωάννης, Λιάκος Ευάγγελος, Μονογυιού Αικατερίνη, Οικονόμου Θωμαΐς (Τζίνα), Πασχαλίδης Ιωάννης, Παππάς Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Θρασκιά Ουρανία (Ράνια), Καλαματιανός Διονύσιος- Χαράλαμπος, Λινού Αθηνά, Μάλαμα Κυριακή, Μεϊκόπουλος Αλέξανδρος, Παπαηλιού Γεώργιος, Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Μεταξάς Βασίλειος, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Ηλιόπουλος Αθανάσιος (Νάσος), Τζούφη Μερόπη, Κουρουπάκη Ασπασία, Τσιρώνης Σπυρίδων, Καραναστάσης Αδαμάντιος, Κόντης Ιωάννης, Χαλκιάς Αθανάσιος, Κατσιβαρδάς Χαράλαμπος και Μανούσος Γεώργιος.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κύριε Γραμματέα. Απλώς να θυμίσω στην Επιτροπή, ότι ο κ. Ζερεφός είναι από τις πιο γνωστές παρουσίες στο διεθνές επιστημονικό στερέωμα, που αφορά το περιβάλλον, αυτός είναι ο λόγος, άλλωστε, ότι στην ομάδα των ερευνητών, που πήρε το βραβείο Νόμπελ, πριν από τρία χρόνια, συμπεριλαμβάνεται ο κ. Ζερεφός. Ευχαριστούμε πάρα πολύ και τους δύο.

Ο λόγος τώρα στους Εισηγητές για ερωτήσεις σε αυτούς, που παρουσίασαν και ο λόγος αρχικά στον κ. Λιάκο.

**ΕΥΑΓΓΕΛΟΣ ΛΙΑΚΟΣ (Εισηγητής της Πλειοψηφίας):** Δεν έχω κάποια ερώτηση, να σας ευχαριστήσω πάρα πολύ για το σπουδαίο έργο, το οποίο κάνετε, όσοι αναφέρθηκαν σήμερα και όσοι δεν μπόρεσαν να έρθουν, να είστε καλά.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Το λόγο έχει ο κ. Καλαματιανός.

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Ναι και εγώ, κύριε Πρόεδρε, δεν έχω κάποιες ερωτήσεις, θα πω κάποια πράγματα στην τοποθέτησή μου, στη συνέχεια, στην επόμενη συνεδρίαση της Επιτροπής, σας ευχαριστούμε πάρα πολύ, που είστε κοντά μας σήμερα, που ήρθατε, μας τιμάτε με την παρουσία σας και συνεχίζουμε το έργο μας, για να έχουμε ένα ολοκληρωμένο και αποτελεσματικό νομοθετικό έργο. Ευχαριστούμε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστώ πολύ, το λόγο έχει τώρα η κυρία Κτενά.

**ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. «Κομμουνιστικό Κόμμα Ελλάδας»):** Έχω μια ομάδα ερωτήσεων, παρόμοιες μεταξύ τους, τόσο προς τους ερευνητές, όσο και προς τους αξιότιμους καθηγητές, τον κ. Ζερεφό και τον κ. Κριμιζή.

Η μία ερώτηση έχει να κάνει με το εξής - είναι γνήσια απορία - βλέπουμε στο άρθρο 4, ότι η Ακαδημία μπορεί να ιδρύει ινστιτούτα, ιδρύματα, εργαστήρια, ερευνητικά κέντρα και γραφεία έρευνας. Θα μπορούσατε να μας εξηγήσετε σύντομα, με ποια κριτήρια ιδρύεται η κάθε μορφή, η κάθε δομή από αυτές και πόσα από αυτά λειτουργούν, σε κάθε κατηγορία, αυτή τη στιγμή, υπό την Ακαδημία και ποιος είναι ο χαρακτήρας τους; Μας έχει κάνει, για παράδειγμα, εντύπωση, ότι το ΙΙΒΕΑΑ είναι Νομικό Πρόσωπο Ιδιωτικού Δικαίου, τη στιγμή που εποπτεύεται από ένα Νομικό Πρόσωπο Δημοσίου Δικαίου- όπως πρέπει να είναι κιόλας- η Ακαδημία.

Μία δεύτερη σχετική ερώτηση είναι οι σχέσεις μεταξύ όλων αυτών, οι διασυνδέσεις, πού αποτυπώνονται και πώς αυτό εξασφαλίζει εξωστρέφεια και λογοδοσία και άλλη μια παρόμοια ερώτηση είναι η εξής. Είναι πολύ θετικό για παράδειγμα, ότι υπάρχει άνοιγμα από τις βιβλιοθήκες προς το κοινό, προς την κοινωνία. Δεν έχουμε δει πουθενά στον Οργανισμό, στοιχεία για τη στελέχωση όλων των λειτουργιών της Ακαδημίας είτε πρόκειται για τη βιβλιοθήκη - διοικητικών, δηλαδή, Υπηρεσιών, Μονάδων - είτε πρόκειται και για ερευνητικές Μονάδες. Αυτό σας δημιουργεί κάποια ανησυχία, για το πώς μπορεί πραγματικά να υλοποιηθεί ο ρόλος και να επιτευχθούν οι στόχοι, που προβλέπονται στον Οργανισμό; Θα χρειαζόσασταν κάτι επ’ αυτού;

Και μια τελευταία ερώτηση, πάλι εντελώς διευκρινιστική, γιατί δεν γνωρίζουμε, αν μπορείτε να μας διαφωτίσετε σχετικά με το διεθνές κοινό των Ακαδημιών.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Το λόγο έχει τώρα ο κ. Παραστατίδης.

**ΣΤΕΦΑΝΟΣ ΠΑΡΑΣΤΑΤΙΔΗΣ (Ειδικός Αγορητής της Κ.Ο. «ΠΑΣΟΚ-Κίνημα Αλλαγής»):** Ευχαριστώ, θέλω να ρωτήσω, εάν τελικά το σχέδιο, που διαβιβάστηκε στον Υπουργό Παιδείας, υιοθετήθηκε αυτούσιο ή αν υπήρξαν αλλαγές και αν ναι, ποιες ακριβώς ήταν αυτές οι αλλαγές και πώς αιτιολογήθηκαν;

Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Προέδρος της Επιτροπής):** Εχετε τον λόγο κυρία Τζούφη.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «Νέα Αριστερά»):** Σας ευχαριστούμε όλους, για την παρουσία σας. Μιλήσατε με καλά λόγια για μια προσπάθεια, που κάνει και η Βουλή να συμμετάσχει σε αυτή τη διαδικασία. Νομίζω, ότι αυτό κυρίως γίνεται με την παρουσία και τις δικές σας παρατηρήσεις.

Επομένως, εγώ θα ήθελα να υποβάλω προς όλους, γιατί νομίζω ότι υπάρχει μια διαδικασία συναινετική από ό,τι καταλαβαίνω από τη δημόσια παρουσία των εργαζομένων και των επικεφαλής της Ακαδημίας. Για παράδειγμα, ειπώθηκε ότι χρειάζεται συμπλήρωση το άρθρο 10. Τι είναι αυτό, που δυσκολεύει να το συμπληρώσουμε έτσι, ώστε να ανταποκρίνεται στις καινούργιες συνθήκες;

Επίσης, ειπώθηκε εδώ και από την κυρία Κωνσταντοπούλου, αλλά και από τον κ. Καραχρήστο και την κυρία Παπαρήγα μία προσπάθεια, που θεωρείται αναγκαία να εφαρμοστεί ο ν. 4310/2014, για να υπάρχει εναρμόνιση του πλαισίου σε όλο τον τομέα της έρευνας και άκουσα από τον καθηγητή τον κ. Ζερεφό, ότι εδώ είμαστε να κάνουμε διορθώσεις για την εναρμόνιση του πλαισίου.

Επειδή θεωρώ ότι οι παρατηρήσεις, που έγιναν από την Επιστημονική Ερευνητική Ομάδα, οι οποίες είναι πολύ συγκεκριμένες, θα μπορούσαμε, εν πάση περιπτώσει, αφού δεν έγιναν δεκτές στη διαβούλευση, να δούμε τώρα, σε αυτή την εξελικτική διαδικασία της Βουλής, γιατί μοιάζουν όλες λογικές και επειδή αυτές είναι οι δημόσιες τοποθετήσεις, θα ήθελα να ακούσω τις απόψεις σας. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Προέδρος της Επιτροπής):** Ευχαριστώ, κυρία Τζούφη. Τον λόγο έχει η κυρία Ασημακοπούλου.

**ΣΟΦΙΑ ΧΑΙΔΩ ΑΣΗΜΑΚΟΠΟΥΛΟΥ (Ειδική Αγορήτρια της Κ.Ο. «Ελληνική Λύση –ΚΥΡΙΑΚΟΣ ΒΕΛΟΠΟΥΛΟΣ»):** Ευχαριστώ, κύριε Πρόεδρε. Κατ’ αρχάς, θέλω να ευχαριστήσω τους φορείς, που μας τιμούν με την παρουσία τους, στη σημερινή συνεδρίαση.

Προς τον εκπρόσωπο της Ακαδημίας Αθηνών: Σύμφωνα με την Αιτιολογική Έκθεση του παρόντος νομοσχεδίου, αναφέρεται ότι οι αλλαγές σχεδιάστηκαν και δρομολογούνται, προκειμένου το κορυφαίο Ίδρυμα των Επιστημών, των Γραμμάτων και των Καλών Τεχνών της χώρας να ανταποκρίνεται στις σύγχρονες εξελίξεις στον ακαδημαϊκό χώρο.

Με ποιους τρόπους θεωρείτε ότι θα μπορέσει να ενισχυθεί και κυρίως, να προβληθεί το έργο της Ακαδημίας τόσο στην Ελλάδα όσο και στο εξωτερικό, στο πλαίσιο υλοποίησης των σκοπών της διάδοσης της ελληνικής γλώσσας και της ελληνικής πολιτιστικής κληρονομιάς;

Προς τη Σύνοδο των Πρυτάνεων: Μεταξύ των σκοπών του παρόντος είναι η επικοινωνία με την επιστημονική κοινότητα, καθώς και με αντιπροσωπευτικούς κοινωνικούς φορείς και η προώθηση και επιβράβευση της επιστημονικής προόδου της χώρας. Σε ποιο βαθμό πιστεύετε ότι έχουν επιτευχθεί αυτές οι στοχεύσεις μέχρι σήμερα και πώς θα υπάρξει περαιτέρω ενίσχυση της επικοινωνίας αυτής;

Προς τους Ερευνητές της Ακαδημίας Αθηνών: Με ποιους πρακτικούς τρόπους πιστεύετε ότι θα δοθεί ώθηση και σύγχρονο πνεύμα σε όλες τις λειτουργίες της Ακαδημίας; Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Προέδρος της Επιτροπής):** Ευχαριστούμε κυρία Ασημακοπούλου.

Τον λόγο έχει ο κ. Τσιρώνης, παρακαλώ.

**ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «Δημοκρατικό Πατριωτικό Κίνημα «ΝΙΚΗ»):** Ευχαριστώ, κύριε Πρόεδρε και ευχαριστούμε και τους φορείς τόσο για το έργο τους στην Ακαδημία Αθηνών όσο και για τη σημερινή συμμετοχή τους.

Τρεις ερωτήσεις θα ήθελα να κάνω. Οι δύο πρώτες προς τον Πρόεδρο της Ακαδημίας, τον κ. Κριμιζή. Ποια προβλήματα πιστεύετε, αν πιστεύετε, ότι μπορεί να προκύψουν από τη διενέργεια της ψηφοφορίας για την εκλογή τακτικών μελών της Ακαδημίας;

Μια δεύτερη ερώτηση: Κατά τη γνώμη σας, με το νέο Κανονισμό της Ακαδημίας πόσο διασφαλίζεται η ανεξαρτησία της λειτουργίας της από τις εκάστοτε πιθανές κυβερνητικές παρεμβάσεις;

Μία ακόμα ερώτηση στην κυρία Παπαρήγα, γιατί άκουσα που αναφέρθηκε ότι υπάρχουν και άλλα ζητήματα. Να σας δώσω την ευκαιρία να μας πείτε, αν προκύπτουν κάποια άλλα προβλήματα στον Κανονισμό και ποια είναι αυτά; Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Προέδρος της Επιτροπής):** Ευχαριστούμε, κ. Τσιρώνη.

Τον λόγο έχει ο κ. Καραναστάσης, παρακαλώ.

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Καλημέρα και από μένα. Ευχαριστούμε τους εκλεκτούς προσκεκλημένους μας. Δεν έχω κάτι συγκεκριμένο σαν ερώτηση να κάνω, νομίζω ότι έτσι υπάρχει και αυτό που είπαμε και ένα συναινετικό κλίμα.

Θέλω να κάνω μια γενικότερη, μία παράκληση, ως προς τους αξιότιμους, κ. Κριμιζή και τον κ. Ζερεφό. Επειδή κατά κάποιο τρόπο αναγκαστικά, υποχρεωτικά, έχει μονοπωλήσει τη συζήτηση το ερευνητικό, το επιστημονικό έργο της Ακαδημίας Αθηνών, θα ήθελα, χωρίς να έχει καμία μομφή αυτή η ερώτηση, αλλά πραγματικά θα το ήθελα πολύ ειλικρινά και όσοι με ξέρουν εδώ πέρα, ξέρουν ότι πάντα ειλικρινά μιλάω, να ακούσω κάτι σχετικά με τις Τέχνες. Να ακούσω ένα πλάνο, μια προοπτική, ένα σχέδιο σε έναν τομέα της Τέχνης, στους καλλιτέχνες.

Υπάρχουν σοβαρά προβλήματα στην καλλιτεχνική εκπαίδευση, τρομερά προβλήματα, που πάνε δεκαετίες πίσω και όχι φυσικά τρία χρόνια πριν και δύο χρόνια πριν, δεκαετίες, έως και 40 χρόνια πίσω, που έχουν να λυθούν. Φυσικά, δεν είναι όλα αρμοδιότητες της Ακαδημίας Αθηνών, αλλά επειδή μιλήσαμε και χθες για εξωστρέφεια, μιλήσαμε για απεύθυνση στην κοινωνία, μιλήσαμε για το πώς μπορεί να υπάρξει άμεση σύνδεση με την κοινωνία της Ακαδημίας Αθηνών, ως μια αναγκαιότητα, όπως την αντιλαμβάνομαι εγώ, θα ήθελα να ακούσω κάποια λόγια από τους εκλεκτούς προσκεκλημένους μας και κάποια λόγια για τις τέχνες και τους καλλιτέχνες. Σας ευχαριστώ πάρα πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κύριε Καραναστάση.

Ο κύριος Χαλκιάς μας παρακολουθεί, δεν έχει ερώτηση. Επομένως, ο λόγος στον Πρόεδρο και στον Γραμματέα της Ακαδημίας, στους οποίους απευθύνονται, κυρίως οι ερωτήσεις.

Τον λόγο έχει ο κύριος Κριμιζής.

**ΣΤΑΜΑΤΙΟΣ ΚΡΙΜΙΖΗΣ (Πρόεδρος της Ακαδημίας Αθηνών):** Κύριε Πρόεδρε, να αρχίσουμε με τοοργανόγραμμα, επί παραδείγματι. Ξέρετε, υπήρχε ένα Προεδρικό διάταγμα από το 2004, που προσδιορίζει βασικά τον Οργανισμό της Ακαδημίας, το οποίο έχουμε αρχίσει μια διαδικασία να το αλλάξουμε και περιμέναμε την έγκριση του νέου νόμου, να αρχίσουμε αυτή τη διαδικασία και να υποβάλουμε τις αλλαγές στο Υπουργείο. Συμφωνούμε ότι χρειάζεται βασικά δραστική αλλαγή, για να εκσυγχρονιστεί το οργανόγραμμα. Αρχίσαμε ήδη την επεξεργασία, από τον Ιανουάριο του 2024, αλλά περιμένουμε μέχρι να τελειώσει η διαδικασία για την ψήφιση του νέου Κανονισμού, ώστε αυτό, που θα στείλουμε στο Υπουργείο, να είναι σύμφωνα με το καινούργιο νομοσχέδιο.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Έχουμε χάσει την σύνδεση.

**ΣΤΑΜΑΤΙΟΣ ΚΡΙΜΙΖΗΣ (Πρόεδρος της Ακαδημίας Αθηνών):** ……… οι επεμβάσεις ήταν δομικές και είναι σύμφωνες με τους νόμους και τις πρακτικές του κράτους. Βασικά, αυτό που θέλουμε να κάνουμε είναι να μελετήσουμε το τελικό νομοσχέδιο και μετά να υποβάλουμε τις παρατηρήσεις μας στο Υπουργείο, ώστε εν ανάγκη, στο εγγύς μέλλον, να υποβληθούν τροπολογίες και νομοσχέδια, τα οποία είναι υπό διαβούλευση στο μέλλον. Σχετικώς με το νόμο 4310, ο κύριος Γενικός θα απαντήσει σε αυτό.

Μια ερώτηση ήταν σχετικά με την ελληνική γλώσσα και κληρονομιά και τι σκοπεύει να κάνει η Ακαδημία, σχετικά με αυτά τα θέματα και κάποια διασύνδεση με τη Σύνοδο των Πρυτάνεων. Δεν έχουμε στο παρελθόν, ως Ακαδημία, απ’ ό,τι γνωρίζω, επίσημη επαφή με τη Σύνοδο των Πρυτάνεων. Οπωσδήποτε, μελετούμε τις αποφάσεις τους και τις προτάσεις τους και προσπαθούμε να διασυνδέσουμε και εμείς τα προγράμματα της Ακαδημίας με τις γενικές απόψεις και της Συνόδου των Πρυτάνεων.

Το δεύτερο, που ρωτήθηκε, σχετικά με τους ερευνητές. Οπωσδήποτε, έχουμε επαφές με όλα τα ερευνητικά κέντρα. Έχουμε αναρτήσει το έργο των ερευνητικών κέντρων για το 2023, στις ιστοσελίδες των ερευνητικών κέντρων και είναι ελεύθερα προσβάσιμο για οποιονδήποτε θέλει να ρωτήσει για την εργασία των κέντρων και τις βρίσκει στην ιστοσελίδα της Ακαδημίας. Να πω κιόλας ότι εκσυγχρονίζουμε την ιστοσελίδα της Ακαδημίας, για να είναι πιο φιλική προς τους χρήστες.

Σχετικά με την ερώτηση του κ. Τσιρώνη, τι προβλήματα προβλέπουμε στις μονομερείς προκηρύξεις. Όπως όλοι είδατε στο νομοσχέδιο, υπάρχει αυτή η μονομερής προκήρυξη αυθεντικών ερευνητών, που έχουν πρόσβαση στο παγκόσμιο επιστημονικό στερέωμα και η πρόταση είναι για να γίνεται μια μονομερής ανακήρυξη για αυτούς τους ανθρώπους. Η δικλείδα της ασφάλειας είναι ότι απαιτείται αυξημένη πλειοψηφία των τριών πέμπτων για την εκλογή τέτοιων ανθρώπων, ώστε να αποφευχθεί η δυνατότητα από ορισμένα μέλη να απαιτήσουν να προκηρυχθούν θέσεις ειδικά για ανθρώπους, για τους οποίους εκείνες ή εκείνοι νομίζουν ότι είναι επιφανείς στον κόσμο.

Αυτό θα κριθεί και με την Εισηγητική Επιτροπή και με την αυξημένη πλειοψηφία. Δεν απαιτείται μόνο η απλή πλειοψηφία για τακτικά μέλη, αλλά αυξημένη πλειοψηφία σε αυτές τις περιπτώσεις.

Όσον αφορά τα ερευνητικά κέντρα για την αντιπροσώπευση και εκπροσώπηση των γραμμάτων και καλών τεχνών, αν κοιτάξετε την ιστοσελίδα της Ακαδημίας, θα δείτε ότι τα περισσότερα ερευνητικά κέντρα είναι στη δεύτερη Τάξη της Ακαδημίας των Γραμμάτων και Καλών Τεχνών και επομένως, υπάρχει μεγάλη δραστηριότητα σε αυτόν τον τομέα και θα σας πει και ο κύριος Γενικός γι’ αυτά που γίνονται, όσον αφορά τα γράμματα και τις καλές τέχνες. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Προέδρος της Επιτροπής):** Το λόγο έχει ο κ. Ζερεφός.

**ΧΡΗΣΤΟΣ ΖΕΡΕΦΟΣ (Γενικός Γραμματέας της Ακαδημίας Αθηνών):** Ευχαριστώ, κύριε Πρόεδρε. Όσον αφορά την προβολή του έργου και ενίσχυση της επικοινωνίας και της εξωστρέφειας της Ακαδημίας Αθηνών, έχουμε ήδη μετατρέψει την ανατολική Αίθουσα της Ακαδημίας, έργο του διάσημου αρχιτέκτονα Χάνσεν, ο οποίος έχει φτιάξει και το Μουσείο στη Βιέννη, που είναι η Αίθουσα των Φίλων της Συμφωνικής της Βιέννης.

Αυτό το έχουμε μετατρέψει σε βραχίονα επικοινωνίας της Ακαδημίας με την κοινωνία και βεβαίως, με την τέχνη. Έχουμε ήδη κάνει δύο εκθέσεις, προχωράει η τρίτη για το Λόρδο Βύρωνα και προχωρούμε στη συνέχιση της χρήσης αυτής της υπέροχης Αίθουσας ή αιθουσών, που είναι επισκέψιμες δωρεάν από το κοινό.

Σχετικά τώρα με την τέχνη per se, ως τέχνη, με τη συμβολή του κ. Καβάκου, τον οποίο έχουμε εκλέξει προ διετίας τακτικό μέλος της Ακαδημίας, έχουμε δημιουργήσει μια ανώτατη σχολή μαθημάτων εξειδίκευσης στο βιολί, στην οποία διδάσκει ο ίδιος ο κ. Καβάκος και, ήδη, έχουν γίνει σειρά αυτών των σεμιναρίων εξειδίκευσης και έχουν συμμετάσχει πάρα πολύ μεγάλα ονόματα νέων ανερχόμενων επιστημόνων και, βεβαίως και εξεχόντων αποφοίτων από τα μεγαλύτερα κονσερβατουάρ του κόσμου - και της Αμερικής και της Ευρώπης.

Η ευαισθησία της Ακαδημίας, σχετικά με τα θέματα της τέχνης, δεν είναι μόνο ότι έχουμε εξέχοντα μέλη μας, όπως είναι ο Λεωνίδας Καβάκος, ο οποίος είναι διεθνούς φήμης σολίστ και μαέστρος, αλλά έχουμε και έδρα γλυπτικής, με τον κ. Παρμακέλη, έχουμε και έδρα ζωγραφικής με τον κ. Λεβίδη και τώρα έχουμε προκηρύξει δύο έδρες, μία για τον κινηματογράφο και μία για το θέατρο. Αυτά γίνονται για πρώτη φορά από την Ακαδημία.

Στο πλαίσιο, επίσης, της προστασίας της πολιτιστικής μας κληρονομιάς, είχαμε κάνει μία πρόταση στον Γενικό Γραμματέα του Οργανισμού Ηνωμένων Εθνών, κ. Γκουτιέρες, ότι υπάρχει ανάγκη προστασίας των μνημείων της φύσης και των μνημείων της πολιτιστικής κληρονομιάς, την οποία υιοθέτησε και, μάλιστα, υπήρξε και η αιτία, που η Ελλάδα προσκλήθηκε, το 2019, στην τότε Διάσκεψη του Ο.Η.Ε., τον Σεπτέμβριο, να παρουσιάσει αυτή την πρόταση. Η πρόταση αυτή έχει ανθίσει και, μάλιστα, έχουν δημιουργηθεί και δύο ιδρυματικά μεταπτυχιακά, το ένα με αντικείμενο ακριβώς αυτή τη διατήρηση της πολιτιστικής μας κληρονομιάς και το άλλο σχετικά με ιστορία και φιλοσοφία.

Έχουμε, επίσης, αναπτύξει συνεργασία, την οποία ονομάζαμε AC διεθνώς, σε συνεργασία με το Πανεπιστήμιο της Νέας Υόρκης και τον Καθηγητή Jeffrey Sachs, το AC είναι για τον Aristotle - Confucius, το οποίο τώρα έχει γίνει ABC και είναι Aristotle - Buddha - Confucius. Οι τρεις αυτοί φιλόσοφοι έχουν μιλήσει πολλές φορές για τα ίδια πράγματα και σε διαφορετικές χρονικές περιόδους και ήταν μεγάλη η σύμπτωση των απόψεων και η ευαισθησία, με την οποία κάλυψαν τα θέματα, για παράδειγμα, την αρμονία ή την ειρήνη. Όλα αυτά τα κάλυπταν μεγάλοι φιλόσοφοι και δικοί μας, ο Αριστοτέλης, επί παραδείγματι, αλλά και στην Κίνα και την Ινδία. Αυτά ήδη τα προχωράμε και έχουμε πολύ σημαντικές προόδους, με συμμετέχοντες και με επισκέψεις συναδέλφων από τις κινεζικές ακαδημίες, οι οποίες υπερβαίνουν τους 400 συνολικά, τα τελευταία τρία χρόνια.

Μια τελευταία παρατήρηση είναι για το Paul Getty Trust και μια συνεργασία, που αναπτύξαμε. Ήδη, εντάσσουμε σ’ αυτό το κοινό των Ακαδημιών διεθνείς δράσεις, τις οποίες είχε οραματιστεί από τη δεκαετία του ’30 ένας σπουδαίος Έλληνας από την Αλεξάνδρεια, ο Αριστόφρων Παναγιώτης, ο οποίος είχε οραματιστεί, στην Ακαδημία Πλάτωνος, να γίνει μια έδρα ενός κοινού των Ακαδημιών, κάτι όπως είναι το σχέδιο, που ξεκίνησε o Κουμπερτέν, για τη σύναξη των Ολυμπιακών Αγώνων από όλο τον κόσμο.

Όλες οι Ακαδημίες, οι επίσημες Ακαδημίες κάθε χώρας, έχουμε ήδη προσεγγίσει πολλές και είναι όλες θετικές, μεγάλες Ακαδημίες, με δεκάδες ανθρώπων, οι οποίοι είναι καταξιωμένοι, έχουν πάρει Νόμπελ. Και λέγοντας τη λέξη «Νόμπελ», θα παρακαλέσω μια διευκρίνιση στον κύριο Πρόεδρο, δεν έχουμε πάρει προσωπικά Νόμπελ, η ομάδα η δική μου συμμετείχε και συμμετέχει στη διακυβερνητική επιτροπή για την κλιματική αλλαγή, η οποία εξ ημισείας, η Διακυβερνητική Επιτροπή αυτή, πήρε το Νόμπελ Ειρήνης μαζί με τον τέως Πρόεδρο,Αλ Γκορ. Εμείς συμμετείχαμε, είναι μεγάλη τιμή, μας έχουν τιμήσει σε όλο τον κόσμο, μας έχουν, με συγχωρείτε, σχεδόν τιμήσει και στη χώρα μας, γιατί και ο φθόνος πολλές φορές παίζει έναν αρνητικό ρόλο στην αναγνώριση των ανθρώπων, οι οποίοι ανιδιοτελώς, χωρίς αμοιβές, εργάστηκαν και συνεχίζουν να εργάζονται για την προστασία του περιβάλλοντος.

Το περιβάλλον με την υγεία έχει συνδεθεί σε εμάς και στο Ίδρυμα Ιατροβιολογικών Ερευνών της Ακαδημίας Αθηνών. Η Ακαδημία Αθηνών είναι υπερήφανη για τους ερευνητές της και τα Ερευνητικά της Κέντρα. Στην τελευταία κρίση υγείας, που έγινε με τον COVID, ήταν στην πρώτη γραμμή, αλλά ήθελα να πω, ότι στη διενέργεια της έκθεσης, ως προς την απόδοση ορισμένων από τα Κέντρα, μεταξύ των οποίων και το δικό μας, πολλοί από εμάς πήραμε βαθμολογία από τους ξένους ερευνητές, που αναφέρθηκαν προηγουμένως, από το ΕΣΕΤΕΚ,  «outstanding»,  που αντιλαμβάνεστε, ότι ήταν πολύ τιμητικό για εμάς. Διότι οι πόροι μας, αυτό δεν το ξέρει ο κόσμος, είναι πολύ χαμηλοί. Τα υπόλοιπα Ερευνητικά Κέντρα που αναφέρατε, Αστεροσκοπείο Δημόκριτος, ΕΛΚΕΘΕ και άλλα, να μην τα λέω με τη σειρά, όλα έχουν επιδοτήσεις από το κράτος, εμείς στηριζόμαστε στην έρευνά μας, κατά 90% από ανταγωνιστικά ερευνητικά προγράμματα και λέμε στους κριτές «Μολών Λαβέ», ελάτε να σας δείξουμε τι κάνουμε.

Η εξωστρέφεια, που είπατε, που είπαν πολλοί, είναι κάτι το οποίο το έχουμε συζητήσει με τον κ. Πρόεδρο και ήδη ο ίδιος ο Πρόεδρος έχει κάνει δεκάδες ομιλιών σε σχολεία και σε μικρά παιδιά, γιατί αυτός είναι ο ρόλος και αυτό είναι το μέλλον της Ελλάδος, για την οποία πρέπει όλοι μαζί να δουλέψουμε από τώρα και στο εξής.

Ευχαριστώ πάρα πολύ, για την προσοχή σας.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Μια διευκρίνιση, δεν είπα ότι πήρατε εσείς προσωπικά, η ομάδα σας που συμμετείχατε, σε μια παγκόσμια προσπάθεια για το περιβάλλον.

**ΧΡΗΣΤΟΣ ΖΕΡΕΦΟΣ (Γενικός Γραμματέας της Ακαδημίας Αθηνών):** Το ξέρω, αλλά το διευκρίνισα, γιατί ξέρετε, υπάρχουν και πολλές εμφανείς παρεξηγήσεις, εμείς συμμετείχαμε σε ένα σπουδαίο γεγονός, γεγονός το οποίο το ζούμε κάθε μέρα και βλέπετε πως έχει εξελιχθεί, δυστυχώς, το κλίμα και το περιβάλλον μας, το οποίο πρέπει να το προστατεύσουμε, αυτό είπαμε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Το λόγο έχει ο κ. Κατσιβαρδάς.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Καλημέρα σας και από μένα, να κάνω και εγώ μια ερώτηση. Καταρχάς, όπως είπα και στην ομιλία μου, η Ακαδημία Αθηνών είναι ο θεματοφύλακας των θεμελιωδών αρχών και αξιών των επιστημών και αποτελεί μια σωτήρια κιβωτό του γένους, διαχρονικώς. Ως εκ τούτου, λοιπόν, το ερώτημά μου το οποίο τίθεται, γιατί γνωρίζω την ευαισθησία όλων των ακαδημαϊκών και των νυν και των προηγουμένων των προκατόχων σας και του κ. Ρεγκάκη, ο οποίος ήταν και φιλόλογος και του κ. Κουνάδη, σχετικώς με την ελληνική γλώσσα, η οποία φθίνει, πλην, όμως, αποτελεί τη δομική σταθερά της ιδιοπροσωπίας και της ταυτότητάς μας, καθώς επίσης και τη μήτρα απασών των επιστημών, τόσο των θετικών όσο και των θεωρητικών.

Εδώ στην προκειμένη περίπτωση, αν δεν απατώμαι, καταργήθηκαν στις επιστολές οι τόνοι και τα πνεύματα, από το Μάρτη του 22. Και τώρα υπάρχει και μια νέα, πρόσθετη δηλαδή, επιβολή της δημοτικής. Βεβαίως, δεν είμαι ούτε γλωσσολόγος, ούτε φιλόλογος, δικηγόρος είμαι, αλλά δεδομένου ότι μιλάμε για εσάς, τους πνευματικούς ταγούς, τους φρουρούς, ουσιαστικά, της πολιτισμικής μας κληρονομιάς, με προεξάρχουσα την ελληνική γλώσσα, όπως είπα, ως μήτηρ των επιστημών, υπάρχει κάποια μέριμνα, κάποια πραγματεία, για τη διαφύλαξη ή κάποια αιτιολογία, κατά πόσο το μονοτονικό επιδρά θετικότερα εν σχέσει με το πολυτονικό; Ή γενικότερα την αλληλουχία, δεν θα μπω στα πλαίσια, γιατί είναι ειδικότερα ζητήματα αρχαίας ελληνικής, καθαρευούσης, δεδομένου ότι και όλη η αρχαία ελληνική γραμματεία, αν θέλουμε και στην Ακαδημία Αθηνών να αναδιφήσουμε και να δέσουμε επιχειρήματα, πάλι θα δούμε μπροστά μας ή την καθαρεύουσα ή την αρχαία ελληνική, που είναι και αφετηρία της ετυμολογίας των λέξεων.

Άρα, είμαστε ουσιαστικά και προερχόμαστε από τους προγόνους μας. Θέλω να πω λοιπόν, υπάρχει κάποια μέριμνα ή κάποια αιτιολογία επιστημονική για τη διαφύλαξη και τη μεταλαμπάδευση της ελληνικής γλώσσας; Και ταυτόχρονα, αυτό παρέχει τη δυνατότητα σε κάποιον ακαδημαϊκό, δυνητικά, να γράφει με το πολυτονικό, να χρησιμοποιεί όποιο τύπο, επισήμως, στην Ακαδημία Αθηνών; Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε.

Το λόγο έχει η κυρία Κωνσταντοπούλου. Ακούσατε τις ερωτήσεις, τις αιτιάσεις, αν θέλετε, σύντομα τη θέση σας.

**ΜΑΡΙΑ ΚΩΝΣΤΑΝΤΟΠΟΥΛΟΥ (Πρόεδρος της Ένωσης Ελλήνων Ερευνητών)**: Πολύ σύντομα, γιατί νομίζω ότι τα περισσότερα ερωτήματα ήταν για το Σύλλογο των Ερευνητών. Εγώ θα ήθελα να πω ότι μένω σε αυτό, το οποίο είπε και ο κ. Κριμιζής, αλλά και ο Γενικός Γραμματέας, κ. Ζερεφός, ότι είναι κάποιες αλλαγές, οι οποίες έγιναν 100 χρόνια μετά από τον προηγούμενο Οργανισμό της Ακαδημίας και ότι είναι διατεθειμένοι να συζητήσουν για τα επόμενα στάδια των αλλαγών, που ελπίζω ότι θα εναρμονίσουν πλήρως τα ερευνητικά κέντρα, το θεσμικό πλαίσιο των ερευνητικών κέντρων της Ακαδημίας με των υπολοίπων ερευνητικών κέντρων. Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ. Το λόγο έχει ο κύριος Καραχρήστος.

**ΙΩΑΝΝΗΣ ΚΑΡΑΧΡΗΣΤΟΣ (Πρόεδρος του Συλλόγου Ερευνητικού Προσωπικού της Ακαδημίας Αθηνών):**  Ευχαριστώ για τις ερωτήσεις. Να ξεκινήσω με ένα πολύ σύντομο σχόλιο συμπλήρωσης σε αυτά που είπαν ο κύριος Κριμιζής και ο κύριος Ζερεφός.

Στην ερώτηση της κυρίας Κτενά, για το άνοιγμα προς την κοινωνία και μετά θα συνεχίσω με τα υπόλοιπα. Πέραν των όσων ειπώθηκαν, ανάλογα και με το γνωστικό τους αντικείμενο, αρκετά από τα Κέντρα της Ακαδημίας Αθηνών έχουν προγράμματα και συνεργασίες και με φορείς της τοπικής αυτοδιοίκησης και με συλλόγους, οπότε αυτό το άνοιγμα προς την κοινωνία είναι μέσα στις επιδιώξεις και τις δικές μας, όσο μπορούμε και όσο υπάρχουν οι δυνατότητες.

Σε σχέση με τις υπόλοιπες ερωτήσεις, που ειπώθηκαν, να με συγχωρήσουν οι κυρίες και κύριοι Βουλευτές, για λόγους χρόνου, δε θα αναφερθώ ονομαστικά στον καθένα. Θα προσπαθήσω να τα βάλω μαζί. Η συνεργασία με τις αρχές της Ακαδημίας, πράγματι υπάρχει, ως επιδίωξη. Μιλάμε, συνεργαζόμαστε. Και αυτό το θεωρούμε πάρα πολύ θετικό.

Τώρα, σε σχέση με το συγκεκριμένο εδώ, θεωρούμε ότι από τη στιγμή, που αυτή η προσπάθεια γίνεται μετά από 100 χρόνια, καλό είναι να την κάνουμε ολοκληρωμένη. Δεν θέλω να μειώσω την προσπάθεια, που γίνεται, αναφέρθηκα και στην τοποθέτησή μου, αλλά καλό είναι να γίνει ολοκληρωμένη, αυτή τη στιγμή, που έχουμε την ευκαιρία. Σε αυτή τη λογική ήταν και οι δικές μας προτάσεις για τροποποιήσεις, και από εκεί και μετά, βεβαίως, εντάξει, έχουμε μπροστά μας και τον Εσωτερικό Κανονισμό Λειτουργίας, που επίσης προβλέπεται από το νόμο για την έρευνα. Και εκεί φυσικά υπάρχουν και ζητήματα, που δεν μπορούν να ρυθμιστούν με τον Οργανισμό και λογικά δεν βρίσκονται σε αυτόν σήμερα.

Αυτά θα τα δούμε στη συνέχεια, αλλά αυτά, που μπορούν να λυθούν εδώ, καλό θα ήταν να τα λύσουμε και πάνω σε αυτά να πατήσουμε, για να έχουμε μια καλύτερη συνέχεια. Αν υπήρχαν αλλαγές σε σχέση με το κείμενο, εγώ δεν το γνωρίζω, εμείς είχαμε καταθέσει πάντως τις προτάσεις μας και αυτές, που συμπεριλήφθηκαν στο κείμενο, που έχουμε σήμερα προς συζήτηση και αυτές, που δεν συμπεριλήφθηκαν και τις έχουμε φέρει, ως τροποποιήσεις και εσωτερικά στην Επιτροπή της Ακαδημίας Αθηνών, που συζητούσε και έκανε τις προτάσεις προς το Υπουργείο, φυσικά και στη διαβούλευση.

Θεωρούμε ότι είναι ώριμες προτάσεις, δεν πρόλαβα εδώ ακριβώς να πω το άρθρο, τον νόμο, πού προβλέπεται, ώστε να υπάρχει αυτό ακριβώς. Υπάρχει, όμως μέσα στο υπόμνημα μας, το οποίο θα καταθέσουμε στην Επιτροπή και υπάρχουν και προτάσεις ακριβείς για το πώς θα μπορούσαν ακόμη και να διατυπωθούν οι συγκεκριμένες ρυθμίσεις στα ζητήματα, που θίξαμε και εγώ και η κυρία Παπαρρήγα.

Ένα παράδειγμα, σε σχέση με τη στελέχωση των Ερευνητικών Κέντρων, εγώ γι’ αυτό μπορώ να μιλήσω από τη θέση μου. Από το 2017, οι Ερευνητές της Ακαδημίας εκλέγονται με βάση τον νόμο, που ισχύει για την Έρευνα, όπως γίνεται, σε όλα τα άλλα Ερευνητικά Κέντρα, με μια μικρή τροποποίηση, που λαμβάνει υπόψιν της ακριβώς τη διαφορετική φύση του Οργανισμού. Δηλαδή, την ύπαρξη και το ρόλο των ακαδημαϊκών, οπότε, εκτός από τον διευθυντή, τους εξωτερικούς κριτές και τους ερευνητές, υπάρχουν και ακαδημαϊκοί. Το ίδιο ακριβώς μοντέλο προτείνουμε για το πώς θα μπορούσε να γίνεται η εκλογή του Διευθυντή του Ερευνητικού Κέντρου, δηλαδή, να υπάρχει μια Επιτροπή.

Επιτρέψτε μου, να διαβάσω αυτό και μετά θα κλείσω. Να είναι δύο Ενεργά Τακτικά Μέλη – Ακαδημαϊκοί, δηλαδή, που θα ορίζονται από τη Σύγκλητο, κατά προτίμηση από τα Μέλη της Εφορευτικής Επιτροπής, οπότε να υπάρχει και η συνάφεια του γνωστικού αντικειμένου. Δύο Ερευνητές του οικείου Κέντρου και τρεις εξωτερικούς κριτές συναφούς γνωστικού αντικειμένου, που επιλέγονται, σύμφωνα με τις αντίστοιχες διαδικασίες, που αφορούν την επιλογή εξωτερικών κριτών, κατά την εκλογή ερευνητών. Αυτό είναι ένα παράδειγμα μιας από τις διατυπώσεις για τις οποίες σας μίλησα, σε σχέση με το συγκεκριμένο άρθρο, θα βρείτε και αυτό και άλλες στο υπόμνημα, που θα σας καταθέσουμε. Να ευχαριστήσω και πάλι για την πρόσκληση εδώ σήμερα και δεν ξέρω, αν η συνάδελφος, η κυρία Παπαρρήγα, θα ήθελε να πει και εκείνη κάτι.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κύριε Καραχρήστο, ευχαριστούμε.

Τον λόγο έχει η κυρίαΠαπαρρήγα.

**ΛΥΔΙΑ ΠΑΠΑΡΡΗΓΑ-ΑΡΤΕΜΙΑΔΗ (Πρόεδρος του Επιστημονικού Συμβουλίου των Ερευνητικών Κέντρων της Ακαδημίας Αθηνών):** Συμπληρωματικά, σε αυτά που ανέφερε ο κ. Καραχρήστος και απαντώντας στην ερώτηση της κυρίας Ασημακοπούλου, για το τι θα μπορούσε να δώσει μεγαλύτερη ώθηση στην Έρευνα, σε σχέση πάντα με το νομοθετικό κείμενο, που έχουμε μπροστά μας.

Νομίζω, σαν στέλεχος της Ακαδημίας, με κάποια εμπειρία κάποιων χρόνων, ότι θα βοηθούσε πάρα πολύ μια ουσιαστικότερη συμμετοχή των ερευνητών στις αποφάσεις, που λαμβάνονται και στα Όργανα Διοίκησης, που αφορούν τα Ερευνητικά Κέντρα της Ακαδημίας. Οι Ερευνητές της Ακαδημίας, όπως πολύ σωστά είπε και ο κ. Ζερεφός και ο κ. Κριμιζής δεν είναι τυχαίοι, να το τονίσω αυτό. Όλες οι προσλήψεις και οι προαγωγικές εξελίξεις, οι οποίες έχουν γίνει, κατά τα τελευταία 10 κυρίως έτη, είναι απόλυτα αξιοκρατικές και με βάση τα κριτήρια, τα οποία έχουν επικρατήσει και για τα υπόλοιπα Ερευνητικά Κέντρα της χώρας.

Δηλαδή, έχουν προσληφθεί διδάκτορες, με αξιόλογο συγγραφικό και ερευνητικό έργο σε ερευνητικά κέντρα της ημεδαπής, αλλά και της αλλοδαπής, καθώς και σε πανεπιστημιακούς φορείς. Συνεπώς, μιλάμε για ένα προσωπικό, περίπου 80 ατόμων, το οποίο, αυτή τη στιγμή, έχει όλη την εμπειρία και την τεχνογνωσία, ώστε να μπορεί να συμμετάσχει αποφασιστικά και να προσφέρει τις γνώσεις του στον τρόπο βελτίωσης της λειτουργίας της Ακαδημίας Αθηνών. Γι’ αυτόν το λόγο, θεωρούμε ότι αυτοί είναι οι άνθρωποι, οι οποίοι ζουν την καθημερινότητα των ερευνητικών τους κέντρων, μετέχουν στα ερευνητικά τους κέντρα, αλλά και στις δραστηριότητες, που έχουν εντός και εκτός της Ακαδημίας και φυσικά είναι οι πλέον κατάλληλοι για να εκφράσουν τις απόψεις για το πώς αυτά τα κέντρα μπορούν να λειτουργήσουν κατά τον αποδοτικότερο τρόπο.

Άρα, η συμμετοχή στα όργανα διοίκησης θεωρούμε ότι θα ευνοήσει τις διαδικασίες και θα βελτιώσει τη λειτουργία της Ακαδημίας. Αυτή είναι η απάντηση, ως προς την ερώτηση της κυρίας Ασημακοπούλου.

Τώρα, ως προς την ερώτηση του κυρίου Τσιρώνη, σε ποια άλλα ζητήματα θα ήθελα να αναφερθώ, το βασικό είναι το άρθρο 66, το οποίο αναφέρει ότι τα Κέντρα της Ακαδημίας και τα Γραφεία Έρευνας αποτελούν αυτοτελείς ερευνητικές μονάδες, και δεν θεωρώ ότι ο όρος «αυτοτελείς» εκφράζει το υπάρχον νομοθετικό καθεστώς της Ακαδημίας. Δεν είναι αυτοτελείς, δεν έχουν διοικητική αυτοτέλεια, δεν έχουν οικονομική αυτοτέλεια, δεν έχουν δημοσιονομική αυτοτέλεια, όμως αποτελούν αναπόσπαστα επιστημονικά τμήματα της Ακαδημίας Αθηνών, όπως το έλεγε ο νόμος του 66. Κατά τη γνώμη μας, αυτή είναι η ορθή διατύπωση. Το λέω αυτό, διότι στις αντιπροτάσεις του Υπουργείου, σε κάποια από αυτά τα άρθρα, η θεμελίωση και η νομική βάση των προτάσεων αυτών είναι ότι αποτελούν αυτοτελείς ερευνητικές μονάδες και πάνω εκεί το Υπουργείο αναπτύσσει μια ορισμένη τεκμηρίωση, η οποία δεν μας εκφράζει, αλλά τον αντίλογο τον έχουμε στις προτάσεις, τις οποίες έχει δώσει ο Σύλλογος μας.

Επίσης, θεωρούμε ότι ορισμένα πράγματα δεν θα πρέπει να είχαν αφεθεί σε ένα τέτοιο νομοσχέδιο, το οποίο αυτή τη στιγμή καταρτίζεται και προσπαθεί να ανανεώσει το καθεστώς της Ακαδημίας, όπως πολύ σωστά είπαν τα όργανα της διοίκησης μας, ο κύριος Ζερεφός και ο κύριος Κριμιζής, μετά από 100 χρόνια. Θα έπρεπε να αναφέρονται αναλυτικά οι καινούργιες αρμοδιότητες, τις οποίες παρέχει ο νόμος της Έρευνας στα όργανα διοίκησης των ερευνητικών κέντρων, εν προκειμένω της Συγκλήτου και των Εφορευτικών Επιτροπών. Αυτές οι αντίστοιχες αρμοδιότητες με τα όργανα, που έχουν τα επιστημονικά συμβούλια, και το διοικητικό συμβούλιο των άλλων ερευνητικών φορέων, θα έπρεπε να αναφέρονται mot a mot. Πέραν από αυτό, αν δεν το θέλουμε, ώστε να μην επιβαρύνουμε τις διατάξεις, θα μπορούσε να είχε γίνει μία γενική «μνεία παραπομπής» στις διατάξεις του ν. 4310/2014, καθώς και στους νόμους που τον έχουν τροποποιήσει. Σας ευχαριστώ, πάρα πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):**Ευχαριστούμε, κυρία Αρτεμιάδη. Κυρία Υπουργέ, έχετε τον λόγο.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας Θρησκευμάτων και Αθλητισμού):** Σας ζήτησα τον λόγο, για να συγχαρώ και εγώ με τη σειρά μου τον Πρόεδρο και τον Γενικό Γραμματέα της Ακαδημίας. Δεν έχουν ανάγκη τους δικούς μας επαίνους, αλλά ήθελα να το κάνω, ακούγοντας και την αιχμή του Γραμματέα, ότι «στη χώρα μας, δεν είχα την αναγνώριση που έχω παγκόσμια και που σίγουρα την αξίζω, ανεξάρτητα από το αν αυτό ισχύει ή όχι.» Να τους ευχαριστήσω, ιδιαίτερα, για την τιμή, που έκαναν στο Κοινοβούλιο, το σεβασμό, που έδειξαν στην κοινοβουλευτική διαδικασία και την ουσιαστική συνεισφορά τους, στην επεξεργασία του νομοσχεδίου. Τις ίδιες ευχαριστίες και στις Προέδρους και τον Πρόεδρο των Ερευνητών, που και αυτοί ουσιαστικά παρενέβησαν, τίμησαν την Βουλή και σεβάστηκαν τη διαδικασία μας.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κυρία Υπουργέ. Ευχαριστούμε όλους γι’ αυτή τη σημαντική και παραγωγική συζήτηση, η οποία διακόπτεται, για να επαναληφθεί στην τρίτη συνεδρίαση, μετά από δέκα λεπτά.

Μια ερώτηση - εκτός πρακτικών - στον κύριο Κριμιζή. Από τον αστεροειδή που φέρνει το όνομά σας, υπάρχει εποπτεία των γεγονότων εδώ πέρα στη γη; Σας ακούμε.

**ΣΤΑΜΑΤΗΣ ΚΡΙΜΙΖΗΣ (Πρόεδρος της Ακαδημίας Αθηνών):** Κύριε Πρόεδρε, δεν υπάρχει εποπτεία και επιπλέον εγώ δεν αναφέρομαι σε αυτόν τον αστεροειδή, διότι φοβάμαι ότι το κράτος μπορεί να μου ζητήσει πληρωμή ΕΝΦΙΑ και δεν έχω καμιά δικαιοδοσία γι’ αυτό το θέμα.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Σας ευχαριστώ πάρα πολύ όλους. Σε δέκα λεπτά να είμαστε εδώ.

Λύεται η συνεδρίαση.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Βλάσης Κωνσταντίνος, Βλαχάκος Νικόλαος, Γιώργος Ιωάννης, Δεληκάρη Αγγελική, Ευθυμίου Άννα, Θεοχάρης Θεοχάρης (Χάρης), Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λαμπρόπουλος Ιωάννης, Λιάκος Ευάγγελος, Μονογυιού Αικατερίνη, Οικονόμου Θωμαΐς (Τζίνα), Πασχαλίδης Ιωάννης, Παππάς Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Θρασκιά Ουρανία (Ράνια), Καλαματιανός Διονύσιος- Χαράλαμπος, Λινού Αθηνά, Μάλαμα Κυριακή, Μεϊκόπουλος Αλέξανδρος, Παπαηλιού Γεώργιος, Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Μεταξάς Βασίλειος, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Ηλιόπουλος Αθανάσιος (Νάσος), Τζούφη Μερόπη, Κουρουπάκη Ασπασία, Τσιρώνης Σπυρίδων, Καραναστάσης Αδαμάντιος, Κόντης Ιωάννης, Χαλκιάς Αθανάσιος, Κατσιβαρδάς Χαράλαμπος και Μανούσος Γεώργιος.

Τέλος και περί ώρα 13.30΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ ΑΓΓΕΛΙΚΗ ΔΕΛΗΚΑΡΗ**